Ιωάννινα, 3 Νοεμβρίου 2011

**ΔΕΛΤΙΟ ΤΥΠΟΥ**

**Ανοιχτή πρόσκληση προς την τοπική επιχειρηματική κοινωνία
της Περιφέρειας Ηπείρου**

Η Δομή Απασχόλησης & Σταδιοδρομίας (ΔΑΣΤΑ) του Πανεπιστημίου Ιωαννίνων απευθύνει ανοιχτή πρόσκληση προς την τοπική επιχειρηματική κοινωνία για συμμετοχή στις εκδηλώσεις

**ΗΜΕΡΑ ΣΤΑΔΙΟΔΡΟΜΙΑΣ:**

**Χτίζοντας σχέσεις συνεργασίας με την τοπική επιχειρηματική κοινωνία**

**&**

**ΒΡΑΒΕΙΑ ΕΠΙΧΕΙΡΗΜΑΤΙΚΟΤΗΤΑΣ**

που διοργανώνει την **Παρασκευή, 25 Νοεμβρίου 2011** στο **Επιστημονικό & Τεχνολογικό Πάρκο Ηπείρου (ΕΤΕΠΗ)**.

**Ι. ΗΜΕΡΑ ΣΤΑΔΙΟΔΡΟΜΙΑΣ**

Οι Ημέρες Σταδιοδρομίας είναι ιδιαίτερα σημαντικές εκδηλώσεις εξωστρέφειας του Πανεπιστήμιου Ιωαννίνων. Ειδικότερα, η εκδήλωση «Ημέρα Σταδιοδρομίας: Χτίζοντας σχέσεις συνεργασίας με την τοπική επιχειρηματική κοινωνία» αποσκοπεί στην:

* Ενημέρωση των παραγωγικών φορέων της περιφέρειας Ηπείρου για το ρόλο και τις δράσεις της ΔΑΣΤΑ.
* Ανταλλαγή απόψεων και εμπειριών μεταξύ των επιχειρηματιών και των στελεχών της ΔΑΣΤΑ σχετικά με τις δράσεις της. Διεξαγωγή συζητήσεων στρογγυλής τράπεζας.
* Ενημέρωση φοιτητών και αποφοίτων για τις δραστηριότητες των επιχειρήσεων που συμμετέχουν στην Ημέρα Σταδιοδρομίας.
* Δημιουργία ευκαιριών γνωριμίας και συνομιλίας μεταξύ φοιτητών/αποφοίτων και στελεχών των επιχειρήσεων κατά τη διάρκεια της εκδήλωσης.
* Διεξαγωγή συνεντεύξεων από τις συμμετέχουσες επιχειρήσεις με φοιτητές και αποφοίτους, που αναζητούν απασχόληση.

**ΙΙ. ΒΡΑΒΕΙΑ ΕΠΙΧΕΙΡΗΜΑΤΙΚΟΤΗΤΑΣ**

Τα Βραβεία Επιχειρηματικότητας αποτελούν την τελική φάση του Διαγωνισμού Επιχειρηματικότητας που οργανώνει η Μονάδα Καινοτομίας & Επιχειρηματικότητας του Πανεπιστημίου Ιωαννίνων για το ακαδημαϊκό έτος 2010-2011.

Στο Διαγωνισμό συμμετείχαν ομάδες φοιτητών που παρακολούθησαν τα μαθήματα επιχειρηματικότητας (στα Ιωάννινα και το Αγρίνιο), ενώ στην τελική φάση θα συμμετέχουν οι 8 επικρατέστερες ιδέες/σχέδια (σε σχέση με το βαθμό πληρότητας, καινοτομίας, εφικτότητας, βιωσιμότητας). Κατά τη διάρκεια της εκδήλωσης, θα γίνει η παρουσίαση των ιδεών/σχεδίων αυτών καθώς και η βράβευση των καλύτερων από επιτροπή αποτελούμενη από μέλη προερχόμενα από τον επιχειρηματικό κόσμο.

***Το Πανεπιστήμιο Ιωαννίνων προσκαλεί την τοπική επιχειρηματική κοινωνία να συμμετάσχει στις δύο εκδηλώσεις– ΗΜΕΡΑ ΣΤΑΔΙΟΔΡΟΜΙΑΣ & ΒΡΑΒΕΙΑ ΕΠΙΧΕΙΡΗΜΑΤΙΚΟΤΗΤΑΣ - με σκοπό την ανάπτυξη σταθερών και εποικοδομητικών σχέσεων συνεργασίας με το Πανεπιστήμιο και την υποστήριξη της επαγγελματικής σταδιοδρομίας των νέων.***

Οι επιχειρήσεις και φορείς που ενδιαφέρονται να συμμετάσχουν παρακαλούνται να επικοινωνήσουν με τη Δομή Απασχόλησης και Σταδιοδρομίας του Πανεπιστημίου Ιωαννίνων, (τηλ. 26510 07278 & 07479, fax: 26510 09095, e-mail: dasta@uoi.gr) το αργότερο μέχρι τις 15 Νοεμβρίου 2011.

Περισσότερες πληροφορίες στο δικτυακό τόπο της Δομής, <http://dasta.uoi.gr/>

**Οι εκδηλώσεις οργανώνονται με την υποστήριξη του Επιστημονικού & Τεχνολογικού Πάρκου Ηπείρου.**



**Τι είναι η ΔΑΣΤΑ;**

Ο ρόλος της **νεοσύστατης Δομής Απασχόλησης & Σταδιοδρομίας του Πανεπιστημίου Ιωαννίνων** είναι να αναπτύσσει τη στρατηγική, το όραμα και τις πολιτικές του Ιδρύματος σε θέματα (α) σύνδεσης με την επιχειρηματική κοινωνία και (β) σταδιοδρομίας των φοιτητών και αποφοίτων του με στόχο να αποτελέσει την ***κύρια πύλη σύνδεσης του Ιδρύματος με την απασχόληση***.

Στο πλαίσιο αυτό, η ΔΑΣΤΑ συντονίζει τις δράσεις τριών υπηρεσιών που ασχολούνται με την απασχόληση και σταδιοδρομία των φοιτητών και αποφοίτων στο Πανεπιστήμιο Ιωαννίνων. Συγκεκριμένα, υπό το συντονισμό της λειτουργούν: (α) το **Γραφείο Διασύνδεσης**, (β) το νεοσύστατο **Γραφείο Πρακτικής Άσκησης** και (γ) η, επίσης, νεοσύστατη, **Μονάδα Καινοτομίας & Επιχειρηματικότητας**.

Η ΔΑΣΤΑ χρηματοδοτείται από πόρους του Ευρωπαϊκού Κοινωνικού Ταμείου και του Εθνικού Προγράμματος Δημοσίων Επενδύσεων μέσω του Επιχειρησιακού Προγράμματος Εκπαίδευση & Δια Βίου Μάθηση του ΕΣΠΑ 2007-2013.